‘Misdaad gebeur oral’, sê Wallaby ná grypvoorvalJordan Uelese, Wallaby-haker. (Foto: rugby.com/au) Die Wallaby-haker Jordan Uelese sê die diefstal van Taniela Tupou se selfoon voor ŉ hotel in Johannesburg gaan nie die span se siening oor Suid-Afrika verander nie. Maroela Media het vroeër berig Tupou (23) en ander lede van die Wallabies se voorry het Saterdagaand omstreeks 21:15 van ŉ restaurant na die Sandton Sun, waar hulle tuisgaan, teruggestap, toe ŉ man verby Tupou geloop en sy foon gegryp het. Die restaurant waar hulle was, is net oorkant die pad. Tupou het die man agternagesit en het ligte snye aan sy arm opgedoen toe hy die selfoon uit ŉ voertuig, waarin die grypdief gespring het, probeer teruggryp het. “Dit is maklik om ŉ foon te vervang, jy kan nooit ŉ lewe vervang nie,” het Uelese aan rugby.com.au gesê. “Ons is altyd daar vir mekaar, so as hy daardie kar agternagesit het, weet jy nooit wat kon gebeur het nie.” Uelese het gesê ten spyte van die skok oor die voorval, gaan dit nie sy houding jeens Suid-Afrika en sy mense verander nie. “Ons was al baie hier, hulle [Suid-Afrikaners] is wonderlike gashere en aangename mense,” het Uelese gesê. “Misdaad gebeur oral. Ek gaan nie toelaat dat ŉ klein minderheid misdadigers die beeld van Suid-Afrikaners skade doen nie.” Uelese het ook gesê die voorval gaan die span nie keer om in die toekoms weer uit te gaan nie. Volgens hom was die spelers waarskynlik oorgerus en sal hulle voortaan waaksamer wees. “As jy agt 120 plus kilo-spelers bymekaar het, is jy waarskynlik nie sleg daaraan toe nie. Ons voel heel veilig wanneer ons saam is.” Hy het gesê die Wallabies se veiligheidspan sien ook baie goed na hulle om. “As jy ŉ foon by een van die grootste ouens in ons span kan steel, kan jy dit seker by enigeen steel,” het Uelese gesê. Tupou het die nuwe iPhone net ŉ week gelede in Brisbane gekoop, het die webwerf berig. “Hy is mal daaroor om op sy foon te speel, so dis dalk goed vir hom om ŉ ruskans [van die foon] te neem,” het Uelese geskerts. Die Wallaby-stut, Taniela Tupou, is Sondag in Johannesburg van sy selfoon besteel. (Skermgreep: Australiese Rugbyunie) Kapt. Mavela Masondo, Gautengse provinsiale polisiewoordvoerder, het gesê die polisie is steeds op soek na die grypdief. Volgens hom het die dief in ŉ voertuig langs Tupou stilgehou, uitgespring en die foon gesteel, en terug na die motor gehardloop. “Die slagoffer het sy arm lig beseer toe hy glo agter die verdagte aangehardloop het en die agterruit van die verdagte se voertuig met sy hand geslaan het, voordat dit weggejaag het,” het Masondo gesê. Hy het gevra dat enigeen met inligting oor die voorval, die polisie sal kontak.